b'\n_START_ARTICLE_\nDomenichino\n_START_PARAGRAPH_\nDomenikas Dzampieris (it. Domenico Zampieri), paprastai \xc5\xbeinomas pravarde Domenikinas (it. Domenichino), 1581 m. spalio 21 \xe2\x80\x93 1641 m. baland\xc5\xbeio 6 d.) \xe2\x80\x93 ital\xc5\xb3 baroko epochos dailininkas, Bolonijos akademistin\xc4\x97s Kara\xc4\x8di\xc5\xb3 dail\xc4\x97s mokyklos tapytojas.\n_START_SECTION_\nBiografija\n_START_PARAGRAPH_\nDomenikas Dzampieris gim\xc4\x97 1581 m. spalio 21 d. Bolonijoje. Buvo batsiuvio s\xc5\xabnumi. Nuo jaunum\xc4\x97s jis mok\xc4\x97si pas flamand\xc5\xb3 dailinink\xc4\x85 Denijs Calvaert, gyvenus\xc4\xaf Bolonijoje. Po to per\xc4\x97jo \xc4\xaf Kara\xc4\x8di\xc5\xb3 mokykl\xc4\x85, mok\xc4\x97si Liudoviko Kara\xc4\x8dio prie\xc5\xbei\xc5\xabroje. Mokykloje laim\xc4\x97jo priz\xc4\x85 u\xc5\xbe geriausi\xc4\x85 pie\xc5\xa1in\xc4\xaf. Lank\xc4\x97si Parmoje ir Modenoje, susipa\xc5\xbeino su Kored\xc5\xbeo k\xc5\xabryba. Savo pravard\xc4\x99 Domenikinas (ma\xc5\xbeasis Domenikas) gavo, sp\xc4\x97jama, nuo \xc5\xbeemo stoto._NEWLINE_1602 m. Domenikinas atvyko \xc4\xaf Rom\xc4\x85 ir prisijung\xc4\x97 prie Anibal\xc4\x97s. Kara\xc4\x8dio vadovaujamos dailinink\xc5\xb3 grup\xc4\x97s Farnez\xc4\x97s r\xc5\xabm\xc5\xb3 dekoravimo darbuose. Vienintele i\xc5\xa1 tikro \xc5\xbeinoma jo freska r\xc5\xabmuose yra \xe2\x80\x9eMergina su vienaragiu\xe2\x80\x9c. Romoje Domenikinas tapo vienu m\xc4\x97gstamiausi\xc5\xb3 Anibal\xc4\x97s. Kara\xc4\x8dio mokini\xc5\xb3 ir pats i\xc5\xa1gars\xc4\x97jo. Kardinolas Odoardas Farnez\xc4\x97 u\xc5\xbesak\xc4\x97 i\xc5\xa1tapyti abatij\xc4\x85 Grota Feratoje. Kardinolas Scipion\xc4\x97 Borgez\xc4\x97 \xe2\x88\x92 San Gregorio ba\xc5\xbeny\xc4\x8di\xc4\x85 Romoje. Kardinolas Pietro Aldobrandini \xe2\x88\x92 Villa Franscati. 1613\xe2\x88\x9214 m. jis tap\xc4\x97 San Luigi dei Francesi ba\xc5\xbeny\xc4\x8dioje \xc5\xa0v. Secilijos gyvenimo tema. 1614 m. suk\xc5\xabr\xc4\x97 altorin\xc4\xaf paveiksl\xc4\x85 \xe2\x80\x9ePaskutin\xc4\x97 \xc5\xa0v. Jeronimo komunija\xe2\x80\x9c S. Girolamo della Carit\xc3\xa0 ba\xc5\xbeny\xc4\x8dioje, kuris tapo vienu garsiausi\xc5\xb3 jo darb\xc5\xb3 (v\xc4\x97liau j\xc4\xaf buvo pagrob\xc4\x99s Napoleonas, dabar yra Vatikano pinakotekoje). Paveikslo mozaikin\xc4\x97 kopija buvo sukurta \xc5\xa0v. Petro bazilikoje. D\xc4\x97l \xc5\xa1io paveikslo jo konkurentas Romoje D\xc5\xbeovanis Lanfrankas apkaltino Domenikin\xc4\x85 plagijavimu. Es\xc4\x85 paveikslas buvo kopijuotas nuo Agostino Kara\xc4\x8dio darbo Bolonijoje. Kiti dailininkai, tarp j\xc5\xb3 Domenikino mokinys Nikola Pusenas, gyn\xc4\x97 paveikslo originalum\xc4\x85. Domenikinas buvo gr\xc4\xaf\xc5\xbe\xc4\x99s \xc4\xaf Bolonij\xc4\x85, dar dirbo Fano mieste._NEWLINE_1621 m. Domenikinas buvo paskirtas oficialiu popie\xc5\xbeiaus Grigaliaus XV-ojo architektu. Daugelis jo projekt\xc5\xb3 liko tik popieriuje. 1631 m. Domenikinas persikraust\xc4\x97 \xc4\xaf Neapol\xc4\xaf gav\xc4\x99s presti\xc5\xbein\xc4\xaf u\xc5\xbesakym\xc4\x85 Neapolio katedroje. Neapolyje susid\xc5\xabr\xc4\x97 su did\xc5\xbeiuliu vietini\xc5\xb3 dailinink\xc5\xb3 pavydu. Pavydas buvo s\xc4\x85lygotas ne vien konkurencijos, bet ir stilistini\xc5\xb3 prie\xc5\xa1taravim\xc5\xb3. \xc5\xbdinomos ar\xc5\xa1ios Chos\xc4\x97s de Riberos, kuris buvo karavad\xc5\xbeistas, atakos prie\xc5\xa1 Bolonijos eklektik\xc5\xb3 Kara\xc4\x8di\xc5\xb3 aukl\xc4\x97tin\xc4\xaf Domenikin\xc4\x85. Sp\xc4\x97jama, kad Domenikinas Neapolyje gal\xc4\x97jo b\xc5\xabti konkurent\xc5\xb3 apnuodytas. Neapolyje, ties darbais \xc5\xa0v. D\xc5\xbeenaro tema vietos katedroje, Domenikinas dirbo iki gyvenimo galo. Dailininkas mir\xc4\x97 1641 m. baland\xc5\xbeio 6 d._NEWLINE_Po mirties Domenikino \xc5\xa1lov\xc4\x97 toliau augo. Por\xc4\x85 \xc5\xa1imtme\xc4\x8di\xc5\xb3 po to jis buvo laikomas vienu did\xc5\xbeiausi\xc5\xb3 Europos dailinink\xc5\xb3, minimas i\xc5\xa1kart po Rafaelio ir Rubenso. XIX a. viduryje jo, kaip ir kit\xc5\xb3 Bolonijos dailinink\xc5\xb3 autoritet\xc4\x85, sumenkino angl\xc5\xb3 kritikas D\xc5\xbeonas Raskinas. Jie buvo prad\xc4\x97ti vadinti bedvasiais eklektikais ir klasikin\xc4\x97s renesanso dail\xc4\x97s (vis\xc5\xb3 pirma Rafaelio) imituotojais. XX a. pabaigoje Domenikinas v\xc4\x97l prad\xc4\x97jo traukti d\xc4\x97mes\xc4\xaf. Meno istorikai atstat\xc4\x97 jo pad\xc4\x97t\xc4\xaf kaip vieno reik\xc5\xa1mingiausi\xc5\xb3 XVII a. prad\xc5\xbeios dailinink\xc5\xb3. Atkreipiamas d\xc4\x97mesys, kur\xc4\xaf jis padar\xc4\x97 Europos peiza\xc5\xbeo tapyboje, jo \xc4\xaftak\xc4\x85 patyr\xc4\x97 Nikola Pusenas ir Klodas Lorenas. Domenikinas buvo vienas tradici\xc5\xa1kiausi\xc5\xb3 Bolonijos dail\xc4\x97s aukl\xc4\x97tini\xc5\xb3. Jo k\xc5\xabryboje linijos valdymas visuomet dominuoja prie\xc5\xa1 spalv\xc4\x85. Stilisti\xc5\xa1kai Domenikinas \xe2\x88\x92 vienas klasicizmo \xc4\xafkv\xc4\x97p\xc4\x97j\xc5\xb3.'